tartuNLP/wikipedia-smugri-20251201 huggingface dataset:
José Feliciano

José Monserrate Feliciano García (sündinud 10. septembril 1945 Lareses) on Puerto Rico muusik, kes on eelkõige tuntud oma rahvusvaheliste hittide, sealhulgas The Doorsi laulu "Light My Fire" kaveri (1968) ja üle maailma populaarseks saanud jõululaulu "Feliz Navidad" (1970) poolest.
Tema muusikas segunevad ladinaameerika muusika, džäss, bluus, soul ja "rock". 
Feliciano alustas lauljakarjääri 1960. aastatel. Tema debüütalbum ilmus 1965. aastal. USA-s sai ta tuntuks oma 1968. aastal ilmunud albumiga "Feliciano!", kus ta esitas tuntud artistide kavereid, lisaks "Light My Fire'ile" näiteks The Mamas &amp; the Papasi "California Dreamin'" ja The Beatlesi "In My Life". "Feliciano!" jõudis USA plaadimüügiedetabelis teisele kohale. 
1969. aastal pälvis Feliciano Grammy auhinna parima uue esineja kategoorias. 1987. aastal sai ta Hollywoodi kuulsuste alleele omanimelise tähe. Felicianol on ilmunud kokku enam kui 50 albumit, kus ta laulab inglise või hispaania keeles.
Ta on olnud sünnist saadik pime.
Nivelles

Nivelles (hollandi keeles "Nijvel", vallooni keeles "Nivele", lääneflaami keeles "Neyvel") on linn ja vald Belgias Vallooni Brabandi provintsis.
Ohridi järv

Ohridi järv (makedoonia keeles "Охридско Езеро", albaania keeles "Liqeni i Ohrit" või "Liqeni i Pogradecit") on järv, mis laiub Põhja-Makedoonia edelaosa ja Albaania idaosa vahelisel mägisel piiril. See on üks Euroopa sügavamaid ja vanemaid järvi, millel on üle 200 endeemilise liigiga ainulaadne ülemaailmse tähtsusega veeökosüsteem.
Bernard Lewis

Bernard Lewis (31. mai 1916 London Suurbritannia – 19. mai 2018 Voorhees New Jersey osariik) oli briti päritolu Ameerika Ühendriikide ajaloolane, kes spetsialiseerus orientalistikale.
The Knickerbocker Hotel

The Knickerbocker Hotel on New Yorgis Broadway ja 42nd Streeti kagunurgas asuv hotell. John Jacob Astor IV tellitud "beaux-arts"-stiilis ehitis projekteeriti 1901. aastal ja avati 1906. aastal. Selle asukoht Times Square'i ümber asuva teatripiirkonna lähedal oli mõeldud meelitama mitte ainult turiste, vaid ka teatrikülastajaid.
1095 Avenue of the Americas

1095 Avenue of the Americas on New Yorgis asuv modernistlik kõrghoone.
Consolidated Edison Building

Consolidated Edison Building on 26-korruseline büroopindadega kõrghoone New Yorgis.
48 Wall Street

48 Wall Street on 32-korruseline büroopindadega kõrghoone New Yorgis.
275 Madison Avenue

275 Madison Avenue on 43-korruseline büroopindadega "art déco" stiilis kõrghoone New Yorgis.
Harvey J. Alter

Harvey James Alter (sündinud 12. septembril 1935) on Ameerika Ühendriikide viroloog.
2020. aastal anti talle, Michael Houghtonile ja Charles M. Rice'ile Nobeli füsioloogia- või meditsiiniauhind C-hepatiidi viiruse avastamise eest.
Hulkurplaneet

Hulkurplaneet on taevakeha, mis ei tiirle ühegi tähe ümber, vaid hulgub mööda maailmaruumi.
On oletatud, et hulkurplaneedid tekivad gaasipilve kokkutõmbumisel nagu tähedki, ainult et nende pilved on olnud nii väikesed, et tähti neist ei ole saanud, küll aga planeedi mõõtu taevakehad. Samuti on võimalik, et need on kunagi mõne tähe ümber tiirelnud, kuid teised planeedid on nad oma gravitatsioonijõu mõjul süsteemist välja kihutanud.
Kuni 2021. aastani oli leitud paarkümmend hulkurplaneeti, kuid siis avastati Linnutee galaktikas neid veel 70 ja kogutud andmeid vabamalt tõlgendades kuni 170, kuid oletatakse, et neid võib olla miljardeid.
Märggangreen

Märggangreen ehk roiskkärbus on gangreen, mille puhul lisaks koe verevarustuse häirele esineb põletik.
Märggangreeni puhul on prognoos halvem kui kuivgangreenil, kuna märggangreen levib koes kiiremini.
Duchcov

Duchcov (saksa keeles "Dux") on linn Tšehhis Ústí maakonnas Teplice ringkonnas. Duchcov asub Saksamaa piirist ligi 13 km kaugusel, Teplicest umbes 7 km edelas ja Ústí nad Labemist umbes 22 km lääneedelas.
Duchcovit on esmamainitud 1240. aastal.
Duchcovi vanalinn ja lossikompleks on alates 1992. aasta oktoobrist ajalooline linnakaitseala.
Oma viimastel eluaastatel elas Duchcovi lossis itaalia seikleja ja kirjanik Giovanni Giacomo Casanova, kes seal ka 1798. aastal suri.
Verizon Building

Verizon Building on 32-korruseline büroopindadega "art déco" stiilis kõrghoone New Yorgis.
Daily News Building

Daily News Building on 36-korruseline büroopindadega "art déco" stiilis kõrghoone New Yorgis.
Wyndham New Yorker Hotel

Wyndham New Yorker Hotel on 43-korruseline hotellina kasutatav "art déco" stiilis kõrghoone New Yorgis.
Dobříš

Dobříš (saksa keeles "Doberschisch") on linn Tšehhis Kesk-Tšehhi maakonnas Příbrami ringkonnas. Dobříš asub Příbramist ligi 17 km kirdes ja Praha kesklinnast umbes 39 km edelas.
Dobříš paikneb merepinnast 371 meetri kõrgusel.
Dobříši on esmamainitud 1252. aastal.
Linna olulisim vaatamisväärsus on rokokoostiilis Dobříši loss, mis omandas praeguse kuju ümberehituse käigus aastatel 1745–1765.
Horezmi riik

Horezmi riik (ka Horezmi impeerium) oli turgi-pärsia sunniitide riik Kesk-Aasias, peamiselt tänapäeva Usbestanki, Türkmenistani, Tadžikistani, Afganistani ja Iraani aladel. Riik rajati 1077. aastal ning algul oli see Seldžukkide riigi ja Karakitai vasall. 
13. sajandil vallutasid Horezmi mongolid. Kõrgajal oli riigi pindala kuni 3,6 miljonit ruutkilomeetrit, mis teeb sellest ühe ajaloo suurima impeeriumi.
Horezmišahhide riigi alguskuupäev ei ole kindel. Riiki juhtinud Horezmi dünastiale pani alguse Anushtegin Gharchai, kes oli olnud Gharchistani juhtide ori ning hiljem mamelukk seldžukkide teenistuses. Riigi iseseisvuse saavutas alles tema pojapojapoeg Atsiz.
1220. aastal tungisid Horezmi Tšingis-khaani juhtimisel mongolid, kes vallutasid riigi vähem kui kahe aastaga. Vaenlane kasutas ära Horezmi riigi sisetülisid ja nõrkusi, rikkamaid linnu piirati ja rüüstati.
Trump Parc

Trump Parc on 38-korruseline elamispindadega "art déco" stiilis kõrghoone New Yorgis. See asub Central Park Southi ja Sixth Avenue ääres Midtown Manhattanil.
63 Wall Street

63 Wall Street on 37-korruseline büroopindadega "art déco" stiilis kõrghoone New Yorgis.
1501 Broadway

1501 Broadway on 33-korruseline büroopindadega "art déco" stiilis kõrghoone New Yorgis.
Fred F. French Building

Fred F. French Building on 38-korruseline büroopindadega "art déco" stiilis kõrghoone New Yorgis.
32 Avenue of the Americas

32 Avenue of the Americas on 27-korruseline büroopindadega "art déco" stiilis kõrghoone New Yorgis.
Antropofaagiline manifest

Antropofaagiline manifest (portugali keeles "Manifesto Antropófago", inglise keeles "Cannibalist Manifesto") on Brasiilia kirjaniku Oswald de Andrade, varase brasiilia modernismi ühe tähtsa tegelase ja antropofaagilise liikumise rajaja manifest. Esmakordselt tutvustati seda 1928. aastal kunstiajaloolase ja luuletaja Mario de Andrade kodus sõprade ringis ning avaldati Raul Boppi ja Antonio di Alcantara Machado asutatud ajakirjas Journal of Anthropophagy.
See on proosapoeem Arthur Rimbaud' "Üks suvi põrgus" stiilis. Erinevalt Oswald de Andrade eelmisest värsimanifestist "Pau-Brazil", milles kutsuti üles looma Brasiilia poeetilist keelt, mis võiks muuta Brasiilia luule välismaal kuulsaks, oli "Antropofaagiline manifest" rohkem politiseeritud.
Mnichovo Hradiště

Mnichovo Hradiště (saksa keeles "Münchengrätz") on linn Tšehhis Kesk-Tšehhi maakonnas Mladá Boleslavi ringkonnas. Mnichovo Hradiště asub Mladá Boleslavist ligi 13 km põhjakirdes ja Prahast umbes 60 km kirdes.
Mnichovo Hradištět on esmamainitud 1279. aastal.
Mnichovo Hradiště vanalinn koos lossikompleksiga on alates 1990. aasta novembrist ajalooline linnakaitseala.
Mnichovo Hradištěs on sündinud juudi rahvusest saksakeelne kirjanik Leopold Kompert (1822–1886).
Gare de Bercy

Gare de Bercy ('Bercy raudteejaam'), ametlikult Paris-Bercy, on Gare de Lyoni raudteeterminali juurdeehitus Prantsusmaa pealinnas Pariisis. Terminalil on Pariis-Marseille raudtee kaudu ühendus riigi keskosa aladega, lõpp-peatustega Neversis, Ferrandis, Dijonis ja Avallonis.
Gare Saint-Lazare

Gare Saint-Lazare ('Püha Lazaruse raudteejaam'), ametlikult Paris-Saint-Lazare, on üks kuuest põhilisest raudteeterminalist Prantsusmaa pealinnas Pariisis. Terminalil on Pariis-Le Havre raudtee kaudu ühendus riigi loodepoolsemate aladega.
Gare Montparnasse

Gare Montparnasse ('Montparnasse'i raudteejaam'), ametlikult Paris-Montparnasse, on üks kuuest põhilisest raudteeterminalist Prantsusmaa pealinnas Pariisis. Terminalil on LGV Atlantique'i, Pariis-Bresti raudtee ja Pariis-Granville'i raudtee kaudu ühendus riigi lääne- ja edelapoolsemate aladega.
Gare d'Austerlitz

Gare d'Austerlitz ('Austerlitzi raudteejaam'), ametlikult Paris-Austerlitz, on üks kuuest peamisest raudteejaamast Prantsusmaa pealinnas Pariisis. Gare d'Austerlitzi raudteejaamal on Pariisi–Bordeaux' raudtee kaudu ühendus riigi edelapoolsemate aladega.
Maria Murumaa-Mengel

Maria Murumaa-Mengel (sündinud 19. jaanuaril 1985) on eesti sotsiaalteadlane (sotsiaalmeedia uurija).
Haridus.
Doktoritöö "Auditooriumi tähtsus ja roll uue meedia keskkonnas sotsiaalvõrgustikes saadetavate sõnumite näitel" (juhendaja Andra Siibak) kaitses ta 2017. aastal Tartu ülikooli ühiskonnateaduste instituudis.
Töö ja teadustegevus.
Ta on Tartu ülikooli ühiskonnateaduste instituudi lektor, 2021. aastast meediauuringute kaasprofessor. Tema teadustöö põhisuund on meedia ja kommunikatsiooniteadused. Ta kommenteerib meediakanalites tihti laste-noorte sotsiaalmeedia tarbimist. 
Ta on retsenseerinud artikleid väljaannetes Social Media + Society, Communications: The European Journal of Communications Research ja Cyberpsychology: Journal of Psychosocial Research on Cyberspace, konverentsiteese ECREA ja AoIRi aastakonverentsideks.
Ta on hinnatud õppejõud, kelle tööd on tunnustanud nii ta enda üliõpilased kui ka riik; tema juhendatud teadustööd on võitnud konkursse.
Díon

Díon (kreeka keeles "Δίον"; vanakreeka keeles "Δῖον"; ladina keeles "Dium") on küla Kreekas Piería piirkonnaüksuses Díon-Ólympose vallas. Küla asub Olümpose mäemassiivi jalamil Therme lahe ääres, 17 km kaugusel halduskeskusest Katerínist.
Rakvere linnavalitsus

Rakvere linnavalitsus on Rakvere linna omavalitsuse täitevorgan ja töötab Rakvere linna põhimääruse alusel. Linnavalitsus täidab seadusega, põhimäärusega ja teiste volikogu õigusaktidega linnavalitsuse pädevusse antud ülesandeid. Rakvere linnavalitsuse moodustab Rakvere linnavolikogu, linnavalitsuse juht on Rakvere linnapea. Linnavalitsus asub Rakveres, aadressil Lai tänav 20.
Linnapea ja abilinnapeade ametikohad on poliitilised, linnavalitsuse ametnike ja töötajate ametikohad on apoliitilised. Rakvere linnavalitsus oli varem 5–7-liikmeline, aastast 2019 on neljaliikmeline.
Pärast 2017. aasta KOV valimisi moodustasid koalitsiooni Reformierakond, Isamaa ja Keskerakond. 2019. aasta septembri lõpus avaldas volikogu umbusaldust reformierakondlasest linnapeale Marko Tormile. Uue koalitsioonilepingu sõlmisid 1. oktoobril 2020 Keskerakond, Isamaa ja Sotsiaaldemokraatlik Erakond. Lepingu alusel moodustati linnavalitsus järgmises koosseisus:
2021. aasta KOV valimiste järel sõlmisid Isamaa ja Keskerakond 20. oktoobril 2021 koalitsioonilepingu. Linnavalitsus kinnitati ametisse 26. novembril toimunud linnavolikogu istungil. Moodustatud linnavalitsuse liikmeteks on:
Rakvere linnavalitsuse struktuuriüksused on linnakantselei, osakonnad ja osakondadele alluvad teenistused. Linnakantselei ülem on linnasekretär.
Ajalugu.
1879. aastani juhtis Rakvere linnaelu Rakvere foogtikohus, seejärel Rakvere linnavolikogu (linnaduuma), Rakvere linnapea ja Rakvere linnavalitsus. Esimeseks Rakvere linnapeaks valiti vene kaupmees Pavel Trellin.
Rakvere linnavalitsuse linnapeaks oli 1914. aastal Rudolf Andrejev, linnapea asetäitja Vassili Ivanov, linnanõunik August Jürgenson, linnasekretär Georg Tuuling.
Rakvere Eesti Haridusseltsi liikmete organiseerimisel läks 1914. aastal linnavõim Rakveres eestlaste kätte. Eesti Edumõttelise Erakonna nimekirjast pääsesid volikokku: advokaadid Tõnis Kalbus ja Eduard Valdmann, laenu- ja hoiuühisuse asjaajaja Gustav Palgi, aktsiisiametnik Johan Saar, krediitühisuse asjaajaja Peet Sepp, käsitöömeistrid-ettevõtjad Gustav Leetberg, Tõnis Saarepere, Hans Stahl, Jakob Kuldvere, Wilhelm Niedrichson, kaupmehed Anton Pedriks, Nikolai Erna ja Paul Erna, Gustav Tingas jt. Kõige enam hääli said suurkaupmees Jaan Rosnikov (165 häält) ja hobupostijaama pidaja, endine linnapea Rudolf Andrejev (159 häält). Palju hääli sai ka kaupmees Vassili Ivanov (156). Sakslasi ei pääsenud volikogusse mitte ühtegi.
Esimeseks eesti soost Rakvere linnapeaks valiti kaupmees Anton Pedriks, senine Rakvere Eesti Haridusseltsi esimees. Rakvere linnanõunikeks said populaarne vene kaupmees Vassili Ivanov ja telefonikeskjaama juht Karl Richard Jakobson.
Linnaelu korraldamiseks moodustas Rakvere linnavolikogu 13 komisjoni: sanitaar-, haigla-, metsa- ja karjamaade, korteri-, ehitus-, laada-, valgustus-, hindade, teede, tapamaja-, toitlus-, revisjoni- ja rahvahariduse komisjon. Rahvahariduse komisjoni koosseisu sai haridusseltsi kooli õpetaja Emma Johanson.
Dustin Diamond

Dustin Neil Diamond (7. jaanuar 1977 San Jose – 1. veebruar 2021 Cape Coral) oli Ameerika Ühendriikide näitleja, filmirežissöör, stand-up koomik ja muusik. 
Tema tuntuim roll oli Samuel "Screech" Powers seriaalis "Päästja koolikell".
Jennifer Saunders

Jennifer Jane Saunders (sündinud 6. juulil 1958) on inglise koomik, stsenarist, laulja ja näitleja.
Ta võitis kaks BAFTA auhinda oma Edina Monsoon'i ehk "Eddie" rolli eest BBC seriaalis "Absolutely Fabulous".
Mirko Ojakivi

Mirko Ojakivi (sündinud 23. veebruaril 1981) on ajakirjanik ja saatejuht.
Ta lõpetas 2009. aastal avatud ülikoolis Tartu ülikooli ühiskonnateaduste instituudi ajakirjanduse ja suhtekorralduse erialal.
Praegu on ta vastutav toimetaja Eesti Rahvusringhäälingus ning juhib saateid "Uudis+", "Reporteritund", "Stuudios on peaminister" ja "Rahva teenrid" raadiokanalis Vikerraadio.
Töövälist.
2012. aastal osales Mirko Ojakivi Riigikohtu kaasuskonkursi žüriis.
On juhtinud mitmeid vestlusringe Arvamusfestivalil.
Osalenud Tartu ülikooli ühiskonnateaduste instituudi vastuvõtuvestluste komisjonides.
Tunnustus.
2022 – Aasta parim intervjueerija (Eesti filmi- ja teleauhinnad)
Hüperreaalsus

Hüperreaalsus tähendab semiootikas ja postmodernismis võimetust eristada teadvuses tegelikkust hoopiski tegelikkuse simulatsioonist. Hüperreaalsust nähakse seisundina, mida esineb eriti tihti tehnoloogiliselt arenenud postmodernsetes ühiskondades, kui reaalsus ja fiktsioon segunevad sujuvalt kokku üheseks tajuks. Nii ei ole selget vahet, kus üks lõpeb ja teine algab. Meelepete võimaldab füüsilisel reaalsusel seguneda virtuaalreaalsusega (VR) ja inimese intelligentsusel seguneda tehisintellektiga (AI).
Sel teemal kuuluvad tuntumate teoreetikute hulka Jean Baudrillard, Albert Borgmann, Daniel J. Boorstin, Neil Postman ja Umberto Eco.
Kang (tõstmine)

Kang (ka tõstekang) on treeninguvahend, mida kasutatakse jõutreeningul, kulturismis, tõstmises ja jõutõstmises. 
Kang koosneb pikast latist, mille kummassegi otsaossa saab kinnitada kettaid (raskusi). 
Kangide pikkus jääb vahemikku 1,2–2,4 meetrit, kõige populaarsem on 2,2-meetrine kang. Kangi keskosa diameeter jääb 25–50 millimeetri vahele. Kangi pind on kangi keskosas kurrutatud, et tagada kasutajale hea haare. Kangiraskusi ehk kettaid kinnitatakse kangi otstele (selleks et raskused maha ei libiseks, kasutatakse klambreid). 
Kang on põhimõtteliselt hantli pikem versioon. Kangiga saab teha mitmesuguseid harjutusi, näiteks kükke, jõutõmbeid ja rinnalt surumist. 
Ajalugu.
Esimeste kangide puudus oli see, et need paindusid suuremate raskuste korral liigselt. 1957. aastal tegi ettevõtte Eleiko järelevaataja Hellström, kes harrastas ise tõstesporti, tegevdirektorile ettepaneku, et nende seni vaid väikseid kodumasinaid (rösterid, vahvlimasinad jne) valmistanud firma võiks hakata kange tootma.
1963. aastal valmis Eleiko esimene kang, mis püsis terve kogu võistluse jooksul, ilma et seda oleks pidanud välja vahetama. See oli suur saavutus tõstespordi ajaloos.
Tänapäeval on Eleiko üks tuntumaid kangide, ketaste ja muude spordivahendite tootjaid. 
Eleiko kangid on valmistatud spetsiaalsest karastatud terasest, millel on vahvelmustriga kurrutatud osa.
Tyler Toffoli

Tyler Toffoli (sündinud 24. aprillil 1992 Scarborough's Ontarios) on Kanada jäähokimängija, kes mängib NHL-i klubis New Jersey Devils ründajana paremäärel.
Aastatel 2008–2012 mängis ta Ontario Hockey League'i klubis Ottawa 67's. Hooaegadel 2010–11 ja 2011–12 oli ta liigas suurim väravakütt (vastavalt 57 ja 52 väravat), pälvides mõlemal hooajal resultatiivseimale paremründajale antava Jim Mahon Memorial Trophy (hooajal 2010–11 jagas auhinda Jason Akesoniga). Hooajal 2010–11 jäi ta Akesoniga jagama ka liiga resultatiivseimale mängijale antavat Eddie Powers Memorial Trophyt.
2010. aastal valis Los Angeles Kings ta NHL-i "draft"is 47. valikuna. 2011. aasta aprillis sõlmis ta klubiga kolmeaastase lepingu. Suurema osa hooajast 2012–13 mängis ta American Hockey League'is (AHL) Kingsi noorteklubis Manchester Monarchs. Ta lõi sel hooajal liigas 28 väravat ja andis 23 väravasöötu ning pälvis AHL-i hooaja uustulnukale antava Dudley "Red" Garrett Memorial Award, lisaks valiti ta 2013. aastal AHL-i tähtede mängule. Kingsi meeskonnas debüteeris Toffoli NHL-is 16. märtsil 2013 mängus San Jose Sharksi vastu. Esimese värava lõi ta liigas oma teises mängus 18. märtsil Phoenix Coyotesi vastu. Hooajal 2013–14 võitis ta Kingsiga Stanley karika.
2020. aasta veebruaris siirdus Toffoli Vancouver Canucksi, kus mängis vaid hooaja 2019–20 lõpuni.
2020. aasta oktoobris sõlmis ta nelja-aastase lepingu Montreal Canadiensiga. 20. jaanuaril 2021 tegi ta oma eelmise koduklubi, Canucksi vastu kübaratriki. 2022. aasta veebruaris kaubeldi Toffoli Calgary Flamesile.
2023. aasta juunis kaubeldi Toffoli Jahor Šaranhoviči ja tulevase "draft"i valiku vastu Flamesist New Jersey Devilsi.
2015. ja 2023. aastal tuli Toffoli Kanada jäähokikoondisega maailmameistriks.
Ulsan HD FC

Ulsan Hyundai FC (korea keeles 울산 현대 축구단) on Lõuna-Korea jalgpalliklubi, mis tegutseb Ulsanis. See mängib riigi kõrgliigas K League 1. Klubi omanik on Hyundai Heavy Industries.
Klubi asutati 1983. aastal nime Hyundai Horang all. Lõuna-Korea kõrgliigas mängib klubi alates 1984. aastast.
Aastatel 1996, 2005, 2022, 2023, 2024 on Ulsan tulnud Lõuna-Korea meistriks. 2017. aastal võideti Lõuna-Korea karikas. 2012. aastal võideti esimest korda AFC Meistrite Liiga, kui finaali alistati Saudi Araabia klubi Al-Ahli tulemusega 3:0. Teist korda võideti AFC Meistrite Liiga 2020. aastal, mil finaalis alistati Iraani klubi Persepolis lisaaja järel 2:1.
Alates 2001. aastast on klubi kodustaadion olnud Ulsan Munsu Football Stadium.
Praegune koosseis.
"Seisuga 4. veebruar 2021"
Jo Hyeon-woo

Jo Hyeon-woo (sündinud 25. septembril 1991 Seoulis) on Lõuna-Korea jalgpallur, kes mängib väravavahina Lõuna-Korea kõrgliiga klubis Ulsan Hyundai ja Lõuna-Korea jalgpallikoondises.
Aastatel 2013–2019 mängis ta Lõuna-Korea kõrgliigas Daegu FC. 2018. aastal võitis ta Daeguga Lõuna-Korea karikavõistlused.
2020. aastal liitus ta Ulsaniga. 2020. aastal võitis ta Ulsaniga AFC Meistrite Liiga.
Aastatel 2015–2020 on Jo kuuel hooajal järjest valitud Lõuna-Korea kõrgliiga hooaja sümboolsesse koosseisu.
Lõuna-Korea jalgpallikoondises debüteeris Jo 2015. aastal. Ta on kuulunud Lõuna-Korea koondisse 2018. aasta maailmameistrivõistlustel ja 2019. aasta Aasia meistrivõistlustel. 2018. aastal võitis ta Lõuna-Korea võistkonnaga kuldmedali Aasia mängude jalgpalliturniiril.
Hanja

Hanja (漢字, Hangul: 한자) on üks kahest Koreas kasutatavast kirjasüsteemist koos Hanguliga. Hanja on koreakeelne nimetus Hiina kirjale, mida hakati kasutama Joseoni ajal, umbes 400 eKr.
Kuigi tänapäevane korea kiri (Hangul) loodi juba Sejong Suure ajal 15. sajandil, jõudis see laiemasse kasutusse alles 19. sajandi lõpuaastatel ja seni kirjutati enamus koreakeelsest kirjandusest ja dokumentidest Hanjas. Seega on vanemate tekstide lugemiseks vajalik tunda Hanjat.
Tänapäeval on Koreas põhiline kirjasüsteem Hangul. Koreakeelses sõnavaras on ligi 510 000 sõna, millest ligi 290 000 on Hanja-eo (Hiina päritolu). Korea sõnu ei kirjutata kunagi Hanjas, ka Hiina päritolu sõnu kirjutatakse nüüd enamasti Hanguliga.
Lõuna-Koreas ei õpetata enam Hanjat algkoolides 1970. aastatest, seda hakatakse nüüd õpetama alles 7. klassist kuni 12. klassini. Kokku õpitakse keskkooli lõpuks umbes 1800 Hanjat. Mõnedes ülikoolides õpetatakse veel rohkem Hanjasid.
Põhja-Koreas plaanis riigi esimene juht Kim Il-sŏng algselt Hanja vaikselt käibelt kõrvaldada, kuid 1960. aastatel muutis kurssi. 5. kuni 9. klassini õpetatakse ligi 1500 Hanjat, keskkoolis veel 500 ja ülikoolis veel 1000 Hanjat.
Igor Rotenberg

Igor Arkadjevitš Rotenberg ("Игорь Аркадьевич Ротенберг") (sündinud 9. mail 1973 Leningradis) on Venemaa miljardärist ärimees, Vladimir Putini lähedase sõbra miljardär Arkadi Rotenbergi poeg.
Elukäik ja tegevus.
Sündis judotreener Arkadi Rotenbergi peres. 2002. aastal lõpetas Erastamise ja Ettevõtluse Kõrgema Kooli Puškinos. 2005 sai Venemaa Siseministeeriumi Kaliningradi Õigusinstituudist kandidaadikraadi õigusteaduse alal.
Aastatel oli ta 2002–2003 Venemaa kinnisvaraministeeriumi kütuse- ja energiakompleksi kinnisvaraosakonna juhataja asetäitja, 2003–2004 kinnisvaraministeeriumi transpordi- ja sidevara osakonna juhataja. 2004–2005 Venemaa Raudteede asepresident – kinnisvara haldamise ja organisatsiooniliste struktuuride osakonna juhataja. Alates 2006. aastast NPV Engineeringi (haldab suurettevõtete Mosenergo, Gazprom Burenije, Mostotrest aktsiaid ja osalusi) direktorite nõukogu esimees, alates 2008 aastast SMP panga asepresident, alates 2010. aastast Venemaa suurima soojusenergeetikaettevõtte Mosenergo direktorite nõukogu esimees, alates 2011. aastast Venemaa suurima gaasipuurimisettevõtte Gazprom Burenije direktorite nõukogu esimees.
Pärast seda, kui USA ja Euroopa Liit kehtestasid 2014. aastal tema isale Arkadi Rotenbergile sanktsioonid, hakkas too oma äriimpeeriumi pojale üle andma. 2015 müüs isa talle 79% Gazprom Burenije ja 28% Mostotresti aktsiatest. 2014–2018 omas 34% TPS Real Estate (omab ohtralt kinnisvara ja kaubanduskeskusi Venemaal) aktsiatest, mille kinkis pärast seda, kui USA kehtestas talle sanktsioonid, oma õele Lilia Rotenbergile.
Sanktsioonid.
6. aprillil 2018 kehtestas talle USA, 15. märtsil 2019 Kanada viisa- ja majandussanktsioonid.
Hepta Airborne

Hepta Airborne on Eesti tehnoloogiaettevõte, mis tegeleb elektriliinide seire automatiseerimisega droonide, helikopterite, satelliitide ja suurandmete analüüsi abil. 
Hepta Airborne'i asutasid 2017. aastal Henri Klemmer, Siim Heering ja Siim Maripuu. 
Tehnopoli Startup Inkubaatoris ja Euroopa Kosmoseagentuuri äriinkubaatoris tegutsenud masinõppe protsesse kaasav Hepta Airborne'i tarkvara uBird on mõeldud infrastruktuuri defektide ja võimalike riskide leidmiseks, et vältida tulevasi katkestusi. Ettevõttes arendatakse kopteri tüüpi droone H19, mille lennuaeg ulatub kuni kolme tunnini.
Praegu kasutavad Hepta teenuseid peale Eesti riikliku võrguettevõtte Elektrilevi ja peamiselt Läänemaal tegutseva Imatra Elektri ka Saksamaa, Portugali, Soome ja Ukraina võrguettevõtted.
Hepta Airborne on osaline rahvusvahelises "5G!Dronesi" projektis.
Jaanuaris 2021 teatas Hepta Airborne 2 miljoni eurosest investeeringust, mille abil plaanitakse ettevõtet laieneda välisturgudele.
Hepta Airborne on Eesti Lennundusklastri liige ning omab ISO 9001:2015 standardit.
Kim Kee-hee

Kim Kee-hee (sündinud 13. juulil 1989 Busanis) on Lõuna-Korea jalgpallur, kes mängib keskkaitsja või kaitsva poolkaitsjana Lõuna-Korea kõrgliiga klubis Ulsan Hyundai.
Lõuna-Korea kõrgliigas debüteeris ta 2011. aastal Daegu ridades. Hooajal 2012–13 mängis ta laenul Katari kõrgliiga klubis Al-Sailiya SC.
Aastatel 2013–2015 mängis ta Lõuna-Korea kõrgliigas Jeonbuk Hyundai Motorsis, kellega tuli 2014. ja 2015. aastal Lõuna-Korea meistriks. 2015. aastal valiti Kim Lõuna-Korea kõrgliiga hooaja sümboolsesse koosseisu.
Aastatel 2016–2017 mängis Kim Hiina kõrgliiga klubis Shanghai Shenhua ja aastatel 2018–2019 Major League Socceri klubis Seattle Sounders.
2020. aasta veebruaris naasis Kim Lõuna-Korea kõrgliigasse, liitudes Ulsan Hyundaiga. Samal aastal võitis ta klubiga AFC Meistrite Liiga.
2012. aasta suveolümpiamängude jalgpalliturniiril võitis Kim Lõuna-Korea võistkonnaga pronksmedali. Lõuna-Korea jalgpallikoondises mängis ta aastatel 2012–2017 kokku 23 korda.
Tomberg

Tomberg on perekonnanimi.
2021. aasta 1. jaanuari seisuga oli Eestis perekonnanimi Tomberg 287 inimesel: 126 mehel ja 161 naisel. Perekonnanimede levikult oli Tomberg meeste puhul 597. ja naiste puhul 474. kohal. Levinuim oli see Jõgeva maakonnas, kus sellenimelisi oli maakonna 10 000 elaniku kohta 5,3.
Tamberg

Tamberg on eesti perekonnanimi.
2021. aasta 1. jaanuari seisuga oli Eestis perekonnanimi Tamberg 381 inimesel: 172 mehel ja 209 naisel. Perekonnanimede levikult oli Tamberg meeste puhul 384. ja naiste puhul 322. kohal. Levinuim oli see Rapla maakonnas, kus sellenimelisi oli maakonna 10 000 elaniku kohta 11,67.
Dave Bulthuis

Dave Bulthuis (sündinud 28. juunil 1990 Purmerendis) on Hollandi jalgpallur, kes mängib kesk- või vasakkaitsjana Lõuna-Korea kõrgliiga klubis Ulsan Hyundai.
Ta alustas klubikarjääri Hollandi FC Utrechtis, mille meeskonnas debüteeris ta Hollandi kõrgliigas 2010. aastal.
Aastatel 2014–2017 mängis ta Saksamaa esiliiga klubis 1. FC Nürnberg.
2017. aasta juulis sõlmis ta lepingu Aserbaidžaani kõrgliiga klubiga Gäbälä, kuid naasis hooaja 2017–18 teises pooles Hollandi kõrgliigasse, liitudes SC Heerenveeniga.
2019. aasta jaanuaris sõlmis ta lepingu Ulsan Hyundaiga. 2020. aastal võitis ta Ulsaniga AFC Meistrite Liiga.
Biograafiad (Ga)

Biograafiad (Ga) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Ga".
Lühilüps

Lühilüps (inglise keeles "short squeeze") on aktsiate hinna järsk tõus, mis ei ole seotud ettevõtte enda olukorraga. See saab toimuda näiteks siis, kui investorid on kaubeldava ettevõtte aktsiaid lühikeseks müünud, kuid väärtpaberi turuhind oluliselt kerkib ning edasise kaotuse vältimiseks lühimüüki teinud investorid asuvad müüdud aktsiaid tagasi ostma, mis nõudlust suurendades tõstab aktsia hinda veelgi.
2021. aasta algul kogus laialdast tähelepanu GameStopi lühilüps, kus mitmed riskifondid olid ulatuslikult panustanud ettevõtte aktsia langusele ning see tõmbas väikeinvestorite tähelepanu, kes hakkasid turult GameStopi aktsiaid kokku ostma, mis lühikese ajaga enam kui mitmekümnekordistas ettevõtte väärtuse.
Üks varasemaid tuntumaid lühilüpse toimus, kui 2008. aastal Porsche Automobil Holding SE Volkswagenit üle võttis. Riskifondid olid 12% Volkswageni aktsiatest lühikeseks müünud, kuid pärast seda kui Porsche teatas 74% aktsiate omandamisest oli turule vabalt kaubeldavaks jäänud ainult 6% aktsiatest. See viis lühikeseks ajaks aktsiahinna pea viiekordistumiseni.
Biograafiad (Gr)

Biograafiad (Gr) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Gr".
Maria Tymoczko

Maria Fleming Tymoczko (sündinud 1943 Clevelandis) on tõlketeadlane ja kirjandusteadlane.
Ta on võrdleva kirjandusteaduse professor Massachusettsi Amhersti Ülikoolis.
Ta on keldi ja iiri kirjanduse tundja, samuti tõlketeoreetik.
Al-Duhail SC

Al-Duhail Sports Club on Katari spordiklubi, mis tegutseb Dohas Duhaili linnaosas. See on eelkõige tuntud tänu oma jalgpallimeeskonnale, kes mängib Katari kõrgliigas Qatar Stars League.
Klubi on asutatud 2009. aastal nimega Lekhwiya SC. 2017. aastal liitus see spordiklubiga El Jaish SC, misjärel sai klubi oma praeguse nime.
Jalgpallimeeskond.
Hooajal 2009–10 võitis Lekhwiya Katari esiliiga ja tõusis kõrgliigasse. Kohe esimesel hooajal Katari kõrgliigas õnnestus Lekhwiyal riigi meistriks tulla. Katari meistriks tuldi ka hooajal 2011–12. Hiljem on Katari meistriks tuldud veel viis korda, viimati hooajal 2019–20.
AFC Meistrite Liigas osaleti esmakordselt 2012. aastal. Parimaks tulemuseks on Meistrite Liigas kolmel korral veerandfinaali jõudmine (2013, 2015 ja 2018).
Praegune koosseis.
"Seisuga 6. juuli 2020"
Võitja (8): 2010–11, 2011–12, 2013–14, 2014–15, 2016–17, 2017–18, 2019–20, 2022-23
Võitja: 2009–10
Võitja (3): 2016, 2018, 2019
Võitja (3): 2013, 2015, 2018
Võitja (2): 2015, 2016
Margreth Weivers

Margreth Weivers (õieti Margareta Weivers-Norström; 24. juuli 1926 Stockholm – 3. veebruar 2021 Stockholm) oli rootsi näitleja.
Weivers alustas näitlejakarjääri 1943. aastal ning tegi üle saja tele- ja mängufilmi rolli.
Margreth Weivers oli abielus näitleja ja kirjaniku Bertil Norströmiga.
Gramzda vald

Gramzda vald (läti keeles "Gramzdas pagasts") on vald Lätis Lõuna-Kuramaa piirkonnas. Vald piirneb sama piirkonna Virga, Priekule, Kalēti ja Vaiņode vallaga ning lõunas Leedu Skuodase rajooni Aleksandrija ja Skuodase vallaga.
Valla pindala on 85 km². Aastal 2011 elas vallas 673 inimest, nende seas 496 lätlast, 33 venelast, 6 valgevenelast, 5 ukrainlast, 2 poolakat ja 130 leedulast. Valla keskus on Gramzda, vallamaja asub aadressil Skolas iela 3. Vallavanem on Dzintars Kudums.
Ajalugu.
Praeguse valla aladel asusid 1920. aasta maareformi ajal Mazgramzda mõis ("Klein-Gramzden") pindalaga 972 ha (häärberis asub Priekule metsamajand), Dižgramzda mõis ("Groß-Gramzden"), millele kuulus koos Lauki ja Smikši karjamõisaga 1485 ha maad, Trekņi mõis ("Trekken"), millele kuulus koos Jaunase ja Maztrekņi karjamõisaga 715 ha maad, ja Gaļķinti mõis ("Galkiten") pindalaga 99 hektarit. Aastal 1935 oli Gramzda valla pindala 67,9 km² ja seal oli 1380 elanikku.
Aastal 1945 moodustati Gramzda vallas Gramzda ja Mazgramzda külanõukogu, aastal 1949 aga vald likvideeriti. Aastal 1954 liideti Gramzda külanõukoguga likvideeritav Mazgramzda külanõukogu, aastal 1961 aga Aizvīķi külanõukogu. Aastal 1975 liideti osa külanõukogu maadest Priekule külanõukoguga. Aastal 1990 muudeti külanõukogu vallaks. Aastatel 2009–2021 kuulus vald Priekule piirkonda.
Kaitstavad objektid.
Kultuurimälestistest on riikliku kaitse all Diždāme linnamägi, Straujenieki linnamägi, Upītēse muinaskalmed, Tiltiņi muinaskalmed ja Aizvīķi linnamägi ning asulakoht. Kohaliku kaitse all on Kunkuļi muinaskalmed ja Gramzda kalmistu juures asuv linnamägi.
Loodus.
Suurim jõgi on Sārte.
Vallas kasvab arvukalt nimetuid looduskaitsealuseid põlispuid. Osa Ruņupe oru hoiualast jääb valla territooriumile.
Külad.
Vallas on seitse küla. Valla keskus Gramzda on staatusega "vidējciems" ja seal oli 2020. aastal 256 elanikku. Aizvīķi on staatusega "aprūpes ciems" 99 elanikuga aastal 2020. Mazaizvīķi on staatusega "mazciems". Neli valla küla on staatusega "skrajciems:" Cāļu ciems 4 elanikuga aastal 2005, Laukmuiža, Mazdāma ligi 25 elanikuga aastal 2005 ja Smikši 16 elanikuga aastal 2005. Ülejäänud valla elanikud elasid külade koosseisu mitte kuuluvates taludes.
Gramzda

Gramzda on küla ("vidējciems") Lätis Lõuna-Kuramaa piirkonnas, Gramzda valla halduskeskus. Küla asub merepinnast 50 meetri kõrgusel.
Külas on rahvamaja ja raamatukogu.
Aastal 2005 oli külas ligi 350 elanikku, aastal 2020 oli elanikke 261. 
Gramzdas sündis aastal 1802 Kuramaa ametnik Julius von Seefeld. Aastani 2021 kuulus küla Priekule piirkonda.
Ahermaa

"Ahermaa" (originaalis "The Waste Land", eesti tõlkes ka "Tühermaa") on T. S. Elioti 1922. aasta luuletus. Seda peetakse sageli üheks 20. sajandi mõjukaimaks ja tähtsaimaks luuletuseks. 
Luuletuses on 434 rida.
See on pühendatud Ezra Poundile.
"Ahermaa" ilmus oktoobris 1922 Inglismaa ajakirjas The Criterion ja USA ajakirjas The Dial (novembrinumbris). Eraldi raamatuna koos autori kommentaaridega ilmus luuletus USAs detsembris 1922 ja Inglismaal septembris 1923.
Eliot varustas oma teose kommentaariumiga "Märkmeid "Ahermaa" kohta".
Sisu.
"Ahermaa" käsitleb modernse inimese üksindust ja tühjust ning esimese maailmasõja järgset arengut.
Luuletuse moto pärineb Petroniuse "Satyriconist":
Pühendusega Ezra Poundile tsiteerib ta Dante "Purgatooriumi" (XXVI laul, 117 rida), kes väljendiga "il miglior fabbro" viitab Arnaut Danielile.
Luuletus ise koosneb viiest osast:
Eesti keeles on luuletus ilmunud Paul-Eerik Rummo tõlkes ajakirjas Looming (12/1992) ning kogumikus "Ahermaa ja teisi luuletusi" (1999).
Nußdorf am Haunsberg

Nußdorf am Haunsberg on vald "(Gemeinde)" Salzburg-Umgebungi ringkonnas Austria Salzburgi liidumaal.
Geograafia.
Vald asub Flachgau põhjaosas Haunsbergi loodeküljel Oichteni orus, u. 20 km Salzburgist põhja pool.
Medhi Benatia

Medhi Amine El Mouttaqi Benatia (araabia keeles المهدي أمين بن عطية المتقي‎; sündinud 17. aprillil 1987 Courcouronnes'is) on Prantsusmaal sündinud Maroko jalgpallur, kes mängib keskkaitsjana Katari kõrgliiga klubis Al-Duhail.
2003. aastal liitus ta Marseille Olympique'iga. Profidebüüdi tegi ta hooajal 2006–07 Prantsusmaa esiliiga klubi Tours, kus ta mängis Marseille Olympique'ist laenul. Aastatel 2008–2010 mängis ta Prantsusmaa esiliigas Clermont' ridades.
2010. aasta juulis siirdus ta Itaalia kõrgliiga klubisse Udinese. Hooajal 2013–14 mängis Itaalia kõrgliigas AS Roma ridades ja valiti sel hooajal liiga sümboolsesse koosseisu.
2014. aasta augustis siirdus ta 26 miljoni euro eest Saksamaa kõrgliiga klubisse Müncheni Bayern, kellega tuli hooaegadel 2014–15 ja 2015–16 Saksamaa meistriks.
2016. aasta juulis läks ta laenule Juventusesse, kellega sõlmis järgmise aasta mais püsiva lepingu. Hooaegadel 2016–17 ja 2017–18 tuli ta Juventusega Itaalia meistriks.
2019. aasta jaanuaris siirdus ta Al-Duhaili, kellega tuli hooajal 2019–20 Katari meistriks.
Maroko jalgpallikoondises mängis Benatia aastatel 2008–2019 kokku 66 korda ja lõi kaks väravat. Ta kuulus Maroko koondisse 2018. aasta maailmameistrivõistlustel ja neljadel Aafrika rahvaste karikavõistlustel.
Bunka vald

Bunka vald (läti keeles "Bunkas pagasts") on vald Lätis Lõuna-Kuramaa piirkonnas. Vald piirneb sama piirkonna Priekule, Virga, Gavieze, Kalvene, Tadaiķi, Vecpilsi ja Durbe vallaga.
Valla pindala on 111 km². Aastal 2011 elas vallas 891 inimest, nende seas 799 lätlast, 11 venelast, 2 valgevenelast, 5 ukrainlast, 1 poolakas ja 53 leedulast. Valla keskus on Bunka, vallavanem on Patricija Andersone.
Ajalugu.
Praeguse valla aladel asusid varem Bunka mõis ("Funkenhof"), Dižizriede mõis ("Fischröden"), Krote mõis ("Krotten") ja Tadaiķi mõis ("Tadaiken"). Vald tekkis Bunka, Diž-Izriede, Usaiķi ja Ordanga mõisavaldade liitmisel, ent aastal 1890 liideti see Priekule vallaga. Vald moodustati taas aastal 1918, mil see eraldati Priekule vallast. Aastal 1935 oli Bunka valla pindala 38 km² ja seal oli 1014 elanikku.
Aastal 1945 moodustati Bunka vallas Bunka külanõukogu, mis likvideeriti aastal 1947. Aastal 1949 likvideeriti aga vald ja külanõukogu moodustati taas. Aastal 1977 liideti Bunka külanõukoguga likvideeritav Krote külanõukogu ja osa Tadaiķi külanõukogu alasid. Aastal 1990 muudeti külanõukogu vallaks. Aastatel 2009–2021 kuulus vald Priekule piirkonda.
Kaitstavad objektid.
Kultuurimälestistest on riikliku kaitse all Rootsi kalmistu linnamägi, Kalniņi muinaskalmed, Grantiņi muinaskalmed, Valki muinaskalmed, Bunka muinaskalmed ja Gravenieki muinaskalmed ehk Misiņkalns. Kohaliku kaitse all on hiiepaik Gravenieki Puuslikumägi, Gaiļi mäe linnamägi ja Krote linnamägi.
Loodus.
Suurim jõgi on Vārtāja jõgi.
Looduskaitse all on Krūkļi mets-õunapuu, Parunitamm ja Krote park. Lisaks on kaitse all kolmteist nimetut põlispuud.
Külad.
Vallas on kolm küla. Valla keskus Bunka on staatusega "vidējciems" ja seal oli 2020. aastal 177 elanikku. Sama staatusega on veel kaks valla küla – Krote 147 elanikuga aastal 2020 ja Tadaiķi 114 elanikuga aastal 2020. Ülejäänud valla elanikud elasid külade koosseisu mitte kuuluvates taludes.
Bunka

Bunka on küla ("vidējciems") Lätis Lõuna-Kuramaa piirkonnas, Bunka valla halduskeskus. Küla asub merepinnast 44 meetri kõrgusel Vārtāja jõe kaldal.
Külas on kultuurimaja ja raamatukogu. Bunka on tekkinud endise Bunka mõisa ja Bunka kiriku juurde. Aastani 2021 kuulus küla Priekule piirkonda.
Aastal 2005 oli külas 202 elanikku, aastal 2020 oli elanikke 177.
Kooli tänav (Räpina)

Kooli tänav on tänav Räpina linnas, paikneb linna keskosas ning kulgeb kirdest edelasse.
Tänav on 525 meetrit pikk ja kuni 18 meetrit lai. Kooli tänav saab alguse Võõpsu maanteelt (45, Tartu–Räpina–Värska tee), ristub edela poole kulgedes Hariduse, Aia jaRahu tänavaga ning lõpeb Võhandu tänava ristmikul.
Kooli 1 hoones paikneb Räpina vallavalitsus. Selle kõrvalkinnistul aadressiga Kooli tänav 5 asub Räpina Ühisgümnaasiumi õppehoonete kompleks. Tänava keskosas asuvad ühepereelamud ja korterelamu. Tänava lõpuosas on ärihooned: aadressil Kooli 14a paikneb Räpina Coopi Konsumi kauplus ja aadressil Kooli 16 on söögikoht Puuriida Pubi.
James Hoban

James Hoban (1755 – 8. detsember 1831 Washington) oli iiri päritolu Ameerika Ühendriikide arhitekt, keda teatakse Valge Maja esialgse projekti koostajana.
Philip Holm

Philip Holm (sündinud 8. detsembril 1991 Stockholmis) on Rootsi jäähokimängija, kes mängib kaitsjana Rootsi kõrgliigaklubis Örebro HK.
Rootsi kõrgliigas debüteeris ta hooajal 2010–11 Djurgårdens IF ridades. Klubi põhikoosseisu kuulus ta alates järgmisest hooajast. Hooajal 2016–17 mängis Holm Rootsi kõrgliigas Växjö Lakersi ridades.
2017. aasta mais sõlmis ta üheaastase lepingu NHL-i klubiga Vancouver Canucks. Ta mängis hooajal 2017–18 põhiliselt American Hockey League'i (AHL) klubides Utica Comets ja Chicago Wolves. Ainsal korral pääses ta Canucksi meeskonnas NHL-is väljakule 2018. aasta veebruaris.
2018. aasta juulis sõlmis ta üheaastase lepingu KHL-i klubiga Nižni Novgorodi Torpedo. 2019. aastal valiti ta KHL-i tähtede mängule.
2019. aasta augustis naasis Holm Põhja-Ameerikasse, sõlmides üheaastase lepingu Chicago Blackhawks, kuid Blackhawksi meeskonda ta ei pääsenud, mängides ainult AHL-is Rockford IceHogsis. Hooaja 2019–20 teises pooles mängis ta Šveitsi kõrgliiga klubis Lausanne HC.
2020. aasta novembris naasis ta KHL-i, sõlmis ta üheaastase lepingu Magnitogorski Metallurgiga. 2021. aasta mais sõlmis ta kaheaastase lepingu Jokeritega. 2022. aasta juulis sõlmis ta lepingu Örebroga.
2017. aastal tuli Holm Rootsi jäähokikoondisega maailmameistriks. Ta kuulus Rootsi koondisse ka 2022. aasta taliolümpiamängudel.
Eugenie Feldhuhn

Eugenie Feldhuhn (sünninimi Eugenie Marie Viertel; Ameerika Ühendriikides Eugenia Marie Felton; 3. november 1907 Omsk, Venemaa – 26. märts 2005 Lawrence, Kansas, Ameerika Ühendriigid) oli baltisaksa päritoluga Eesti tennisist.
1932. aastal tuli ta tennise segapaarismängus koos Kristjan Lasniga Eesti meistriks ja võitis pronksmedali naiste üksikmängus.
1939. aasta sügisel lahkus ta Eestist koos abikaasa ja tütrega baltisakslaste ümberasumise raames. Pärast sõda elas Inglismaal, sealt siirdus 1959. aastal elama Ameerika Ühendriikidesse. Ta töötas Kansase Ülikooli slaavi keelte ja kirjanduse osakonnas vene keele tõlgina.
Ty Rattie

Ty Rattie (sündinud 5. veebruaril 1993 Calgarys) on Kanada jäähokimängija, kes mängib Rootsi kõrgliiga klubis Timrå ründajana paremäärel.
Aastatel 2008–2013 mängis ta Western Hockey League'i (WHL) klubis Portland Winterhawks. 2013. aastal tuli ta Winterhawksiga WHL-i võitjaks. Samal hooajal oli ta WHL-i väljalangemismängude resultatiivseim mängija (36 punkti) ja suurim väravakütt (20 väravat) ning valiti väljalangemismängude väärtuslikumaks mängijaks.
2011. aastal valis St. Louis Bluesi ta NHL-i "draft"is 32. valikuna. NHL-is debüteeris ta Bluesi meeskonnas 11. aprillil 2014 mängus Dallas Starsi vastu. Esimese värava lõi ta NHL-is 12. jaanuaril 2016 mängus New Jersey Devilsi vastu. Aastatel 2013–2017 mängis ta põhiliselt American Hockey League'i (AHL) klubis Chicago Wolves. 2015. aastal valiti Rattie AHL-i tähtede mängule.
Hooajal 2016–17 mängis ta NHL-is mõnda aega Carolina Hurricanesis. 2017. aasta juulis sõlmis ta lepingu Edmonton Oilersiga. Hooajal 2017–18 mängis ta põhiliselt AHL-is Oilersi noorteklubis Bakersfield Condors ning ta valiti 2018. aastal ka AHL-i tähtede mängule. Samal hooajal 2017–18 sai Rattie mängida ka NHL-is, lüües 14 mänguga liigas viis väravat. Hooajal 2018–19 sai ta oma senise NHL-i karjääri jooksul liigas enim mänguaega (50 mängu, 4 väravat ja 7 väravasöötu).
2019. aasta juulis sõlmis ta üheaastase lepingu KHL-i klubiga Jaroslavli Lokomotiv. 2019. aasta oktoobris siirdus ta Nižni Novgorodi Torpedosse.
2021. aasta jaanuaris sõlmis ta üheaastase lepingu klubiga Soome kõrgliiga klubiga Pori Ässät. 2021. aasta juunis liitus ta Timråga.
LHV Varahaldus

AS LHV Varahaldus on Eesti kapitalil põhinev fondivalitseja ja varahaldusettevõte, AS-i LHV Group tütarettevõte. Neil on LHV Pangaga ühised esindused Tallinnas, Tartus ja Pärnus. LHV Varahalduse juhitavatel pensionifondidel on ligi 129 000 aktiivset klienti ja hallatakse üle 1,6 miljardi euro väärtuses klientide vara. 
LHV Varahaldus on suuruselt teine fondivalitseja Eestis (hallatakse 27% Eesti investeerimis- ja pensionifondide turust). Nende turuosa hõlmab 31% II samba pensionifondide turust ja 14% III samba ehk täiendavate pensionifondide turust. Aktsiafondide turul omatakse 9 protsendilist turuosa.
LHV juhib II samba pensionifonde alates kogumispensioni süsteemi loomisest 2002. aastal. Eesti pensionifondidest on LHV fondid kõige aktiivsemad Eestisse investeerijad. Kaks kolmandikku Eesti pensionifondide Eesti aktsiainvesteeringute mahust on LHV fondides.
Konkurendid.
LHV Varahalduse suurimad konkurendid Eesti turul on Swedbank Investeerimisfondid (40% turust), SEB Varahaldus (17% turust) ja Luminor Pensions Estonia (8% turust). LHV Varahalduse varade maht hõlmab 26% turust.
Pensionifondid.
LHV pensionifondid eristuvad turul suure kohalike investeeringute osakaalu poolest. LHV pensionifondid on ühed aktiivsemad Eestisse investeerijad ning oluline institutsionaalne investor Eesti suunal. LHV aktiivselt juhitavate pensionifondide fondijuhid on Andres Viisemann, Kristo Oidermaa ja Romet Enok.
Hariduse tänav (Räpina)

Hariduse tänav on tänav Räpina linnas, paikneb linna keskosas ning suunaga kagust loodesse.
Tänav on 140 meetrit pikk ning kuni 18 meetrit lai. Hariduse tänav saab alguse Kooli tänavalt Räpina Ühisgümnaasiumi õppehoone eest ning lõpeb Pargi tänava ristmikul.
Tänava ääres asuvad kahe- ja kolmekorruselised korterelamud, edelapoolsel küljel on rajatud kõnnitee.
Rahu tänav (Räpina)

Rahu tänav on tänav Räpina linnas, paikneb linna keskosas ning suunaga kagust poolkaares kirde suunas.
Tänav on 1250 meetrit pikk ning 13 kuni 16 meetrit lai. Rahu tänav saab alguse Võru-Räpina maanteelt, ristub põhja suunas kulgedes Kooli ja Pargi tänavaga ning Tartu-Räpina-Värska maanteega (Võõpsu maantee). Teisel pool riigimaanteed ristub Pärna, Kastani ja Mäe tänavaga ning lõpeb Väike tänava ristmikul.
Tänavat ääristavad kogu ulatuses ühepereelamud. Tänava alguses jääb selle äärde Rahu tänava park ning Kooli tänava ristmikul Räpina Coop Konsumi kauplus. Tänava keskosas paikneb Rahu ja Võhandu tänava vahel Räpina kirik.
Võhandu tänav

Võhandu tänav on tänav Räpina linnas, paikneb linna keskosas ning ümbritseb ida poolt ringselt lääne suunas kogu kesklinna.
Tänav on 1650 meetrit pikk ning on lõunaosas 13 meetri ja põhjaosas 17 meetri laiune. Võhandu tänav saab alguse Tartu-Räpina-Värska maanteelt, edala poole suundudes ristub Aia tänavaga ja Võru-Räpina maanteega (Võru maantee). Põhja suunas pöördudes on ristmikud Kooli ja Pargi tänavaga.
Tänav lõpeb Tartu-Räpina-Värska maantee (Räpina linna piires Võõpsu maantee ja Vabaduse tänav) ringristmikul Räpina-Aravu maanteega (Räpina piires Meeksi maantee). 
Tänava lõunapoolses osas paiknevad korterelamud, keskosas on rohkem ärihooneid. Võhandu ja Pargi tänava ristmikul, aadressil Pargi tn 23, asub Räpina Paberivabrik. Põhjaosas külgneb Võhandu tänav läänest Räpina järvega ning idast Võhandu tn 11 kinnistuga, kus asub Räpina kirik.
Tamara Rõlova

Tamara Rõlova (vene keeles Тамара Николаевна Рылова; 1. oktoober 1931 Vologda – 1. veebruar 2021 Peterburi) oli Nõukogude Liidu kiiruisutaja.
Tamara Rõlova võitis 1960. aasta taliolümpiamängudel Squaw Valleys 1000 meetri distantsil pronksmedali ja 500 meetri distantsil sai ta neljanda koha.
Kiiruisutamise maailmameistrivõistlustelt võitis ta ühe kulla, neli hõbedat ja kaks pronksi.
Rõlova isiklikud rekordid distantsiti:
Priekule vald

Priekule vald (läti keeles "Priekules pagasts") on vald Lätis Lõuna-Kuramaa piirkonnas. Vald piirneb sama piirkonna Priekule linnaga ning Gramzda, Bunka, Virga, Kalvene, Vaiņode ja Embūte vallaga.
Valla pindala on 153 km². Aastal 2011 elas vallas 624 inimest, nende seas 498 lätlast, 15 venelast, 10 valgevenelast, 10 ukrainlast, 1 poolakas ja 87 leedulast. Valla keskus on Priekule linn, mis aga valla koosseisu ei kuulu.
Ajalugu.
Praeguse valla aladel asusid varem Bage-Asīte ("Bagge-Assiten"), Nodegi ("Nodaggen"), Priekule Asīte ("Preekuln-Assiten"), Mežnieki ("Mescheneeken"), Ordanga ("Ordangen"), Gaļķinte ("Galkiten"), Jaujenieki ("Sophienhof") ja Mazgramzda ("Klein-Gramsden") mõisa maad. Aastal 1890 liideti sellega Bunka vald, aastal 1918 eraldati sellest aga Bunka ja Virga vald. Aastal 1935 oli Priekule valla pindala 78 km² ja seal oli 1307 elanikku.
Aastal 1945 moodustati Priekule vallas Priekule ja Sudmaļi külanõukogu. Aastal 1949 vald likvideeriti. Aastal 1951 liideti Priekule külanõukogu Sudmaļi külanõukoguga, see omakorda likvideeriti aastal 1957, mil selle alad allutati Priekule linna maaterritooriumina Priekule linnale. Aastal 1960 liideti maaterritooriumiga Asīte külanõukogu Priekule sovhoosi maad. Aastal 1975 moodustati Priekule linna maaterritooriumist taas Priekule külanõukogu ja sellega liideti veel osa Gramzda külanõukogu alasid. Aastal 1990 muudeti külanõukogu vallaks. Aastatel 2009–2021 kuulus vald Priekule piirkonda.
Kaitstavad objektid.
Kultuurimälestistest on riikliku kaitse all Asīte linnamägi, Puuslikukünka linnamägi, Mazgramzda muinaskalmed, Trekņi linnamägi, Ķerri linnamägi, Elkas - Ķezēni muinaskalmed, Kalte linnamägi, Gravas - Sudmaļi linnamägi, Mazdrīviņi muinaskalmed, hiiepaik Elekši lohukivi juures, Dārznieki muinaskalmed, Beltēni muinaskalmed ja kindlustatud paik Pilspurva künkal. Kohaliku kaitse all on Ādami muinaskalmed, Garoži muinaskalmed ehk Neitsiküngas, Upenieki muinaskalmed ja Männikünka muinaskalmed.
Loodus.
Vald asub Ida-Kuramaa kõrgustikul. Kõrgeim koht (155 m) asub Asīte küla juures. Suurimad jõed on Vārtāja jõgi ja Ruņa jõgi. Valda jäävad Reiņi järv (16 ha) ja Blažģi järv (5,5 ha). Suurim soo on Priekule soo (206 ha).
Looduskaitse all on Prūši jalakas, Prūši mänd, Mazgramzda (Ruņa) valgepöök, Gravas - Sudmaļi hiidsaar, Sudmaļi tamm ja Rudzīši vaher. Lisaks on kaitse all arvukalt nimetuid põlispuid. Valla põhjaosa jääb osalt Blažģi järve hoiualale, lõunaosa aga Ruņupe oru hoiualale.
Külad.
Vallas on üheksa küla. Staatusega "vidējciems" on kolm küla: Kalnenieki 64 elanikuga aastal 2020, Mazgramzda 50 elanikuga aastal 2020 ja Saulaine 81 elanikuga aastal 2020. Staatusega "skrajciems" on neli küla: Audari 22 elanikuga aastal 2005, Knīveri 23 elanikuga aastal 2005, Mucenieki ja Zeidaki. Staatusega "mazciems" on kaks valla küla: Asīte 7 elanikuga aastal 2005 ja Kaņepji 18 elanikuga aastal 2005. Ülejäänud valla elanikud elasid külade koosseisu mitte kuuluvates taludes.
Plainfeld

Plainfeld on vald ("Gemeinde") Austrias Salzburgi liidumaal Salzburg-Umgebungi ringkonnas.
Plainfeld asub Flachgaus 12 km Salzburgi linnast idas.
Sankt Georgen bei Salzburg

Sankt Georgen on vald ("Gemeinde") Salzburg-Umgebungi ringkonnas Austria Salzburgi liidumaal.
Zbuczyn

Zbuczyn (kuni 1. jaanuarini 2004 Zbuczyn Poduchowny) on küla Poolas Masoovia vojevoodkonnas Siedlce maakonnas, Zbuczyni valla halduskeskus. Zbuczyn asub Siedlcest umbes 13 km kagus.
Küla on esmamainitud 1418. aastal. Zbuczyn sai linnaõigused enne 1720. aastat, kuid kaotas need pärast 1779. aastat.
Pearu Helenurm

Pearu Helenurm (sündinud 1. detsembril 1975) on eesti tõlkija, klahvpillimängija, helilooja. 
Ansambli Phlox juhtfiguure.
Isiklikku.
Helle-Reet Helenurm oli tema ema.
Bełżec

Bełżec on küla Poolas Lublini vojevoodkonnas Tomaszów Lubelski maakonnas, Bełżeci valla halduskeskus. Bełżec asub Tomaszów Lubelskist umbes 7 km lõunas, Ukraina piirist ligikaudu 15,5 km kaugusel.
Bełżec sai linnaõigused 1607. aastal, kuid kaotas need 1676. aastat.
Bełżecis tegutses aastatel 1942–1943 Bełżeci hävituslaager.
Biograafiad (Go)

Biograafiad (Go) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Go".